ბაღის სატაცური
ბაღის სატაცური, სამკურნალო სატაცური (ლათ. Asparagus officinalis) — მრავალწლოვანი ბალახოვანი მცენარე სატაცურისებრთა ოჯახისა. აქვს სწორი, მაგარი, გლუვი, 150 სმ-მდე სიმაღლის, გაფარჩხულ-დატოტვილი ღერო; ძალიან წვრილი, ძაფისებური კლადოდიუმები. ქერქლისებური ფოთლები. იღლიური ყვავილები, ნარინჯისფერი ნაყოფი. ყვავის და ნაყოფმსხმოიარობს ივნის-ივლისში. გავრცელებულია მთელ კავკასიაში, ევროპაში, ახლო აღმოსავლეთში, შუა, ცენტრალურ და აღმოსავლეთ აზიაში, ჩრდილოეთ და დასავლეთ აფრიკაში. გვხვდება თითქმის მთელ საქართველოში. იზრდება დაბლობიდან მთის შუა სარტყლამდე — ბუჩქანებში, ველებზე, ტყისპირა ადგილებში, ქვიან ადგილებში. აქვს სამეურნეო მნიშვნელობა. მოჰყავთ როგორც ბოსტნის კულტურა (var. altiltis). საჭმელად იყენებენ ქორფა, წვნიან ყლორტებს. ფესვი და ყლორტები სამკურნალო საშუალებაა (შეიცავს ალკალოიდ ასპარაგინს).